b'\n_START_ARTICLE_\nMaaltapako\n_START_PARAGRAPH_\nMaaltapako on arkkitehti- ja taiteilijapari Casagrande & Rintalan arkkitehtoninen installaatio savonlinnalaiselle pakettipellolle vuonna 1999. Ty\xc3\xb6 on kansainv\xc3\xa4lisesti tunnetun taiteilijaparin l\xc3\xa4pimurtoteos._NEWLINE_Maaltapako-teos kommentoi suomalaisen maaseudun tyhjenemist\xc3\xa4. Installaatiossa Casagrande & Rintala nostivat kolme hyl\xc3\xa4tty\xc3\xa4 latoa kymmenmetrisille puujaloille k\xc3\xa4velem\xc3\xa4\xc3\xa4n kohti etel\xc3\xa4n kaupunkeja. Taiteilijat kommentoivat teostaan muun muassa: "Maaseutu on ajettu siihen pisteeseen, ett\xc3\xa4 ladotkin ovat joutuneet hylk\xc3\xa4\xc3\xa4m\xc3\xa4\xc3\xa4n ikiaikaisen liittonsa maahan ja peltoon. Ne ovat \xc3\xa4\xc3\xa4rimm\xc3\xa4isest\xc3\xa4 pakosta nousseet jaloilleen ja koikkelehtivat nyt pois jonnekin etel\xc3\xa4n suuntaan."  Teokseen liittyi performanssi, jossa tekij\xc3\xa4t yhdess\xc3\xa4 tanssija Reijo Kelan kanssa sytyttiv\xc3\xa4t installaation tuleen 3. lokakuuta 1999. Ymp\xc3\xa4rist\xc3\xb6taideteoksen k\xc3\xa4velev\xc3\xa4t ladot nousivat maaseudun tyhjenemisen ikoneiksi. _NEWLINE_Teos palkittiin Architectural Review -lehden Emerging Architecture 1999 kilpailussa toisella palkinnolla  ja valittiin Venetsian biennaaliin vuonna 2000. Installaatio edusti Suomea New Trends of Architecture in Europe and Japan 2001 -n\xc3\xa4yttelyss\xc3\xa4.'